12 Le fa go ntse jalo, fa kgabagare Mefiboshethe a tla go kopana le Dafide, o ne a bolelela kgosi gore tota go ne go diragetseng. O ne a ntse a ipaakanyetsa go ya go kopana le Dafide fa Siba a tla mo tsietsa a bo a ithaopa go tsamaya mo boemong jwa gagwe. A Dafide o ne a baakanya phoso eno? E seng gotlhegotlhe. O ne a kgaoganya banna ba babedi bano naga. Seno e ne e ka nna mutlwa o mongwe mo nameng ya ga Mefiboshethe. A seno se ne sa mo utlwisa botlhoko thata? A o ne a ganetsa tshwetso ya ga Dafide, a ngongorega gore o tsieditswe? Nnyaa, ka boikokobetso o ne a dumalana le se kgosi e neng e batla se dirwa. O ne a tlhoma mogopolo mo dilong tse di siameng, a itumelela gore kgosi e e tshwanetseng ya Iseraele e ne e boile ka pabalesego. Ruri Mefiboshethe o ne a re tlhomela sekao se sentle thata sa go itshokela bogole, go senngwa leina le go utlwisiwa botlhoko thata.—2 Samuele 19:24-30.